Bulgaria o susține pe Laura Codruța Kovesi pentru postul de procuror-șef european

Premierul bulgar, Boyko Borisov, o susține pe fosta șefă DNA, Laura Codruța Kovesi, pentru postul de procuror-șef european, potrivit publicației btvnovinite.bg.

Informația, scriu jurnaliștii bulgari, a fost confirmată de departamentul de comunicare al guvernului de la Sofia.

”Kovesi este principala favorită pentru ocuparea acestui post, în ciuda opoziției guvernului de la București. Ea a fost șefa Parchetului anticorupție din România, iar în prezent este anchetată pentru abuz în serviciu”, mai scriu jurnaliștii bulgari.

Vineri seară, Administrația Prezidențială a anunțat că președintele francez, Emmanuel Macron, i-a promis lui Klaus Iohannis, în cadrul unei convorbiri telefonice, că va retrage candidatura lui Francois Bohnert de la șefia Parchetului European și că o va susține pe Laura Codruța Kovesi.

”Președintele României, domnul Klaus Iohannis, a avut vineri, 19 iulie a.c., o convorbire telefonică cu Președintele Republicii Franceze, domnul Emmanuel Macron. Cei doi omologi au abordat o serie de teme europene, cu accent pe candidatul pentru funcția de procuror-șef european. În virtutea bunei colaborări și a bunei înțelegeri între cei doi șefi de stat, Președintele Emmanuel Macron i-a transmis Președintelui Klaus Iohannis că va retrage candidatura domnului Jean-François Bohnert și că o va susține pe doamna Laura Codruța Kövesi la conducerea Parchetului European”, a transmis Administrația prezidențială într-un comunicat.

Joi, Parlamentul European a anunțat că își menține susținerea pentru Laura Codruța Kovesi la șefia Parchetului European.

”La cererea Conferinței Președinților (liderii de grup – n.red.), președintele David Sassoli va trimite în următoarele ore o scrisoare Consiliului UE prin care va anunța susținerea totală a Parlamentului European pentru funcția de Procuror European Șef”, se arată în comunciatul transmis de PE (detalii aici).

Cotidianul britanic Financial Times a anunțat marți seară că Franța și-a schimbat poziția în privința procedurii de numire a procurorului european și că o susține pe Laura Codruța Kovesi, după ce contracandidatul francez Bonhert s-ar fi retras din cursă.

Decizia Franței vine în urma victoriei pe care președintele Emmanuel Macron a avut-o în negocierile de luna trecută cu Germania și alți membri ai UE pentru posturile cheie din Uniune, incluzând aici și alegerea franțuzoaicei Christine Lagarde în fruntea Băncii Centrale Europene, adaugă Financial Times.

Un oficial francez a declarat pentru Financial Times că schimbarea de poziție a Franței vine pentru a balansa numirile din cadrul UE, care până acum nu au oferit un post important niciunui reprezentant din estul Europei, și are rolul de a sublinia susținerea pe care Parisul o oferă statului de drept.

Dacian Cioloș a declarat pentru Financial Times că Guvernul Franței va informa Consiliul în viitorul apropiat că o va susține pe Laura Kovesi.

Citește și: Viorica Dăncilă anunță că nu o susține pe Kovesi pentru șefia Parchetului European: Să-și lămurească anumite lucruri pe care le are de lămurit

Foto: Inquam Photos / Octav Ganea